Informatīvais ziņojums

**Priekšlikumi par minimālās mēneša darba algas apmēru 2020.gadā**

**1. Ievads**

Nacionālās trīspusējās sadarbības padomes (turpmāk – NTSP) 2017.gada 29.jūnija protokola 6.punkts noteica, ka NTSP atbalsta, ka 2018.gadā minimālā alga tiek noteikta 430 EUR apmērā un saglabāt šādu minimālās algas apmēru turpmākos trīs gadus.

Saskaņā ar Ministru kabineta 2017.gada 9.maija (prot. Nr.23, 21.§) sēdē nolemto, Ministru kabineta 2017.gada 24.maija rīkojuma Nr.245 „Par Valsts nodokļu politikas pamatnostādnēm 2018.–2021.gadam” pamatnostādņu 1.3.1.uzdevumu un Ministru kabineta 2016.gada 18.augusta noteikumu Nr.563 „Minimālās mēneša darba algas noteikšanas un pārskatīšanas kārtība” (turpmāk – noteikumi Nr.563) 10.1.apakšpunktu un Ministru kabineta 2017.gada 4.jūlija (prot. Nr.33, 41.§ 5.p.) sēdē nolemto, ka Ministru kabinets atbalsta Nacionālās trīspusējās sadarbības padomes pieņemto lēmumu par minimālās algas paaugstināšanu – 430 *euro* ar 2018.gadu, Labklājības ministrijai bija jāizstrādā un jāiesniedz noteiktā kārtībā Ministru kabinetā grozījumi Ministru kabineta noteikumos par minimālās algas apmēru normāla darba laika ietvaros un minimālās stundas tarifa likmes aprēķināšanu, kurā minimālā alga tiek noteikta 430 *euro* apmērā sākot ar 2018.gada 1.janvāri.

Ministru kabineta 2017.gada 4.jūlija (prot. Nr.33, 41.§) sēdes protokola 5.punkts noteica:

*„5. Ministru kabinets atbalsta Nacionālās trīspusējās sadarbības padomes pieņemto lēmumu par minimālās algas paaugstināšanu - 430 EUR ar 2018.gadu, un tā paliek nemainīga trīs gadus.”*

Deklarācijā par Artūra Krišjāņa Kariņa vadītā Ministru kabineta iecerēto darbību nodaļas “Nodokļu politika” 6.punktā ir paredzēts paaugstināt minimālo mēneša darba algu (“6. Turpināsim nodokļu sloga pārnesi no darbaspēka nodokļiem uz netiešajiem nodokļiem, ceļot minimālo algu un tuvinot neapliekamo minimumu minimālajai algai, kā arī vienkāršojot darbaspēka nodokļu piemērošanu”.).

Savukārt, 2019.gada 7.maija Ministru kabineta rīkojuma Nr.210 (prot. Nr.21 27. §) “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” 6.2.pasākums paredz sadarbībā ar sociālajiem partneriem veikt situācijas izvērtējumu un sagatavot priekšlikumus par minimālās mēneša darba algas paaugstināšanas iespējām.

Lai izvērtētu iespējas minimālās mēneša darba algas paaugstināšanai jau sākot ar 2020.gadu, kas tika rosināts Nodokļu politikas plānošanas attīstības komitejā 2019.gada 10.jūnijā, Labklājības ministrija aicināja, ņemot vērā iepriekš minēto un ievērojot ekonomiskās situācijas attīstības prognozes, Ekonomikas ministrijai un Finanšu ministrijai sniegt nepieciešamo informāciju par minimālās mēneša darba algas paaugstināšanas iespējām no 430 EUR **līdz 500 EUR** (16%) sākot ar 2020.gada 1.janvāri.

Saskaņā ar noteikumiem Nr.563 Labklājības ministrijai kopīgi ar Finanšu ministriju un Ekonomikas ministriju katru gadu jāizvērtē ekonomiskā situācija valstī un jāizstrādā priekšlikums par minimālās mēneša darba algas (turpmāk – minimālā alga) apmēru (ar precizitāti līdz vienam *euro*), ņemot vērā:

* Ekonomikas ministrijas un Finanšu ministrijas sagatavotās makroekonomiskās prognozes un ekonomiskās situācijas izmaiņas iepriekšējā gadā, tai skaitā darba produktivitātes attīstību;
* Valsts ieņēmumu dienesta rīcībā esošo informāciju par vidējiem darba ņēmēju darba ienākumiem un nostrādāto stundu skaitu mēnesī iepriekšējā kalendāra gadā atbilstoši ziņām, kas norādītas darba devēju ziņojumos par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī;
* Labklājības ministrijas izvērtējumu par ietekmi uz sociālo nodrošinājumu un darbaspēka nodokļu slogu, tai skaitā saistībā ar darba ņēmēja un darba devēja obligātā minimālā pārskata mēneša valsts sociālās apdrošināšanas iemaksu objekta izmaiņām;
* Nodarbinātības valsts aģentūras informāciju par bezdarba līmeni dalījumā pa republikas pilsētām un novadiem;
* minimālās algas attiecību pret Centrālās statistikas pārvaldes aprēķināto vidējo darba samaksu valstī iepriekšējā gadā;
* Centrālās statistikas pārvaldes aprēķināto darbaspēka izmaksu indeksu (pret iepriekšējā gada atbilstošo periodu);
* Finanšu ministrijas izstrādātos priekšlikumus par izmaiņām nodokļu sistēmā nākamajam gadam (iedzīvotāju ienākuma nodokļa likmes, ar iedzīvotāju ienākuma nodokli neapliekamā minimuma un atvieglojuma par apgādībā esošu personu apmēra izmaiņas);
* Labklājības ministrijas izvērtējumu par esošās minimālās bruto un neto algas apmēru un tā iespējamām izmaiņām nākamajā gadā citās Eiropas Savienības valstīs, kā arī minimālās algas un vidējās darba samaksas attiecības salīdzinājumu šajās valstīs;
* Labklājības ministrijas izstrādātos priekšlikumus par izmaiņām valsts sociālās apdrošināšanas obligāto iemaksu likmēs nākamajam gadam;
* Centrālās statistikas pārvaldes aprēķināto attiecību: darba ņēmēju skaits, kuriem darba samaksa ir minimālās algas apmērā vai mazāka, pret darba ņēmēju kopskaitu.

Priekšlikumu par minimālās algas apmēra saglabāšanu vai paaugstināšanu nākamajam gadam un attiecīgo izmaiņu ieviešanas datumu Labklājības ministrija katru gadu līdz 15.jūlijam ir jāiesniedz izskatīšanai un saskaņošanai Nacionālās trīspusējās sadarbības padomes Sociālās drošības apakšpadomes sēdē.

**2. Situācijas izklāsts**

**2.1. Ekonomiskās situācijas raksturojums**

Ekonomikas pieauguma tempi **2017.-2018.gadā** bija paātrinājušies, ko sekmēja situācijas uzlabošanās ārējā vidē, privātās un publiskās investīcijas, nodarbinātības un darba samaksas pieaugums. 2017.gadā iekšzemes kopprodukts (IKP) palielinājās par 4,6%, 2018.gadā – par 4,8%, kas bija straujākais pieaugums pēdējo 7 gadu laikā. 2018.gadā IKP pārsniedza pirmskrīzes 2007.gada līmeni par 5,5 procentiem (skat. 1.attēlu).

1.attēls

**IKP dinamika**

procentos

Nozīmīgākais ieguldījums izaugsmē bija mājsaimniecību patēriņam un investīciju kāpumam. Augot nodarbinātībai un palielinoties darba samaksai, 2017.gadā privātais patēriņš pieauga par 4,1%, bet 2018.gadā – par 4,5%. Tas bija straujākais kāpums kopš 2014.gada.

Atsāka strauji pieaugt investīcijas. 2017.gadā – par 13,1%, bet 2018.gadā – par 16,4%. To pieaugumu galvenokārt nodrošināja Eiropas Savienības (ES) struktūrfondu projektu īstenošanas intensitātes kāpums, kā arī privātās investīcijas dažādos būvniecības projektos.

Līdz ar ekonomisko aktivitāšu palielināšanos lielākajos Latvijas preču noieta tirgos turpināja palielināties eksports. 2017.gadā tas pieauga par 6,2%, bet 2018.gadā pieauguma tempi palēninājās un pieaugums bija par 1,8%, tai skaitā preču eksports – par 1,5%. Lielāko ieguldījumu starp preču grupām deva koksnes un tās izstrādājumu eksports. Tāpat būtiski pieauga mehānismu un ierīču, dzelzs un tērauda izstrādājumu, kā arī transportlīdzekļu eksports. Eksports nedaudz straujāk pieauga uz ES valstīm, savukārt mērenāk uz Neatkarīgo Valstu Sadraudzību un pārējām valstīm. Pakalpojumu eksports 2018.gadā pieauga par 2,7%, ko galvenokārt nodrošināja ienākumi no tūrisma un informācijas un komunikācijas pakalpojumu eksporta.

Savukārt 2019.gadā ekonomikas izaugsmes tempi ir palēninājušies. Saskaņā ar Centrālās statistikas pārvaldes publicēto IKP ātro novērtējumu **2019.gada 1.pusgadā** IKP ir palielinājies par 2,5%, salīdzinot ar 2018.gada 1.pusgadu. IKP kāpumu galvenokārt ietekmēja apjomu pieaugums pakalpojumu nozarēs. Joprojām saglabājās arī stabils privātais patēriņš, pieauga mazumtirdzniecības apgrozījums, ko sekmēja situācijas uzlabošanās darba tirgū – nodarbinātības pieaugums un darba samaksas kāpums.

Lēnāki kļuva būvniecības nozares pieauguma tempi. To ietekmēja gan lielo privāto būvniecības projektu pabeigšana, gan ES fondu investīcijas, kas ir sasniegušas maksimumu un vairs nepieaugs. Attiecīgi lēnāka izaugsme būvniecībā ietekmē arī kopējo investīciju pieauguma tempus, kas šogad ir lēnāki nekā pagājušajā gadā.

Savukārt, pieaugošā nenoteiktībā ārējā vidē – globālo tirdzniecības attiecību pārskatīšana un tā ietekme uz pasaules ekonomiku, neskaidrība par Lielbritānijas un ES vienošanās iznākumu, lēnāka izaugsme ES valstīs ietekmē Latvijas eksporta iespējas. Palēninās izaugsme apstrādes rūpniecībā un īpaši jāatzīmē kokapstrādes nozare, kuras lielākais noieta tirgus ir Lielbritānija. Tajā pašā laikā lielākajā daļā Latvijas apstrādes rūpniecības apakšnozaru ražošanas apjomi pieauga. Lielākie no tiem – elektrisko un optisko iekārtu ražošanā un metālapstrādē. Lēnāka ekonomikas attīstība ES ietekmē arī Latvijas tranzīta nozari – šogad būtiski samazinājušies kravu apjomi gan dzelzceļā, gan ostās.

**2.1.1. Situācija darba tirgū**

Ekonomisko aktivitāšu palielināšanās pozitīvi ietekmē situāciju darba tirgū. Kopējais nodarbināto iedzīvotāju skaits 2018.gadā bija 909,4 tūkstoši un bija par 1,6% lielāks nekā 2017.gadā.

Nodarbinātības līmenis ir sasniedzis augstāko atzīmi – 2018.gadā tas bija 64,5%. Nodarbinātības līmeņa pieaugumu galvenokārt nosaka darbspējīgo iedzīvotāju samazinājums attiecībā pret nodarbināto skaitu.

Nodarbinātības pieaugumu lielā mērā ļāvusi nodrošināt iedzīvotāju ekonomiskās aktivitātes palielināšanās. Jāatzīmē, ka iedzīvotāju skaits darbaspējas vecumā joprojām turpina sarukt, kas ietekmē arī pieejamo darbaroku skaitu darba tirgū. Tāpēc arvien lielāka nozīme darbaspēka piedāvājuma noturēšanai esošajā līmenī ir dažādu ekonomiski neaktīvo iedzīvotāju grupu iesaiste darba tirgū.

Bezdarba līmenis 2017.gadā samazinājās līdz 8,7%, bet 2018.gadā – līdz 7,4%, tādējādi strauji pietuvinoties vēsturiski zemākajiem 2006./2007.gada bezdarba rādītājiem. Bezdarba straujāku samazināšanos joprojām kavē lielais ilgstošo darba meklētāju īpatsvars, kas joprojām veido vairāk nekā 2/5 no bezdarbnieku kopskaita. Bezdarba samazināšanos kavē arī darba tirgus reģionālās atšķirības - bezdarba līmenis Rīgas reģionā ir gandrīz divas reizes zemāks nekā Latgales reģionā, kas kontekstā ar zemo darbaspēka ģeogrāfisko mobilitāti, palielina strukturālā bezdarba riskus.

Straujākais darbavietu pieaugums 2018.gadā bija būvniecībā un IKT pakalpojumos, kas nodrošināja vairāk nekā 2/3 no kopējā aizņemto darbavietu pieauguma. Aizņemto darbavietu skaits būvniecības nozarē gada griezumā pieauga par 4,3 tūkst. jeb 7,4%, bet IKT pakalpojumos aizņemto darbavietu skaits 2018.gadā palielinājās par 2,3 tūkst. jeb 7,1%. Savukārt skaitliski lielākais aizņemto darbavietu samazinājums bija tirdzniecības nozarē – par aptuveni 1300 darbavietām jeb 0,9%. Relatīvā izteiksmē būtiskākais darbavietu samazinājums bija finanšu un apdrošināšanas pakalpojumos – par vairāk nekā 800 darbavietām jeb 4,6 procentiem.

Situācija darba tirgū uzlabojas arī 2019.gadā. 2019.gada 1.ceturksnī nodarbināto skaits pieauga par 0,6% jeb 5,6 tūkstošiem, salīdzinot ar 2018.gada atbilstošo periodu. Gada griezumā nodarbinātības līmenis palielinājies par 0,9 procentpunktiem, savukārt bezdarba līmenis jau trešo ceturksni pēc kārtas saglabājās 6,9% līmenī, kas ir par 1,3 procentpunktiem mazāks rādītāks nekā pirms gada attiecīgā periodā.

Stabilizējoties ekonomiskajai situācijai, kopš 2010.gada beigām ir atsācies atalgojuma pieaugums. Darba algu pieaugums pēdējo četru gadu laikā saglabājies virs 5% gadā. Vidējā bruto alga 2018. gadā pieauga par 8,4%, sasniedzot 1 004 EUR. 2019. gada 1.ceturksnī tā pieauga par 7,8%, salīdzinot ar iepriekšējā gada attiecīgo periodu, sasniedzot 1 036 EUR.

Kopš 2010.gada atalgojums ir audzis gan privātajā, gan sabiedriskajā sektorā. Vienlaikus pieaugums privātajā sektorā pēdējos gados ir bijis jūtami straujāks. Tas lielā mērā ir saistīts ar atšķirīgo darbaspēka pieprasījuma dinamiku starp sektoriem. Privātajā sektorā aizņemto darbavietu skaits kopš 2011.gada ir audzis par vairāk nekā 18%, bet sabiedriskajā sektorā – vien par 1,6 procentiem.

Sagaidāms, ka spēcīgs spiediens no pieprasījuma puses darba tirgū saglabāsies arī turpmāk, kas varētu atspoguļoties nelielā nodarbināto skaita pieaugumā. Vienlaikus darba tirgu turpinās ietekmēt negatīvās demogrāfijas tendences, kā arī darba tirgus reģionālās atšķirībās.

**2.1.2. Ekonomikas konkurētspēja**

Darba samaksa ir nozīmīgs izmaksu konkurētspējas faktors, tāpēc darba samaksas pieaugumam jābūt līdzsvarotam ar produktivitātes kāpumu. Pretējā gadījumā tiek zaudēta konkurētspēja tirgojamās nozarēs, kas gala rezultātā nenodrošina noturīgu kopējo ienākumu (labklājības) pieaugumu (skat. 2.attēlu).

2.attēls

**Darbaspēka izmaksas un produktivitāte**

2010=100

Produktivitātes dinamika Latvijā pēdējos gados ir bijusi straujāka nekā vidēji ES. Laika periodā no 2010. līdz 2018.gadam produktivitātes plaisa ar ES vidējo līmeni samazinājās gandrīz par 12 procentpunktiem. 2018.gadā produktivitāte Latvijas tautsaimniecībā kopumā, ko raksturo IKP apjoms uz vienu nodarbināto, sasniedza 49,4% no vidējā ES līmeņa. Pēc produktivitātes pieauguma tempiem Latvija ieņem vienu no līderpozīcijām ES dalībvalstīs, tomēr darbaspēka izmaksas ir augušas 0straujāk nekā produktivitāte, apdraudot Latvijas uzņēmēju konkurētspēju izmaksu jomā. Par izmaksu konkurētspējas mazināšanās pieaugušiem riskiem liecina arī nominālās darbaspēka vienības izmaksu (ULC) pieaugums. ULC ir attiecība starp darbaspēka izmaksām un darbaspēka produktivitāti. Ja produktivitāte aug straujāk par algām, tad ULC samazinās, kas liecina par to, ka valsts izmaksu konkurētspēja palielinās, un otrādi.

Pēdējos trīs gados (2016.-2018.gadā) produktivitāte vidēji gadā pieauga par 3,4%, kamēr darbaspēka izmaksas palielinājās par 7,7%, t.i., gandrīz 2,5 reizes straujāk. Darbaspēka izmaksu spēcīgu kāpumu ietekmē gan algu konverģences procesi integrētajā ES darba tirgū, gan saspīlētāka situācija iekšzemes darba tirgū.

**2.1.3. Prognozes**

Latvijas tautsaimniecības turpmākā attīstība joprojām būs cieši saistīta ar eksporta iespējām, tāpēc lielākais Latvijas izaugsmes risks saistīts ar globālās ekonomikas attīstību. Īpaši svarīga ir ES kopējās ekonomikas telpas turpmākā attīstība. 2019.gadā tautsaimniecības attīstību sāk ietekmēt nenoteiktībā ārējā vidē – tirdzniecības “karu” ietekme uz globālo ekonomiku, neskaidrība par Lielbritānijas un ES vienošanās iznākumu, lēnāka izaugsme ES valstīs u.c. Ekonomikas ministrija prognozē, ka 2019.gadā IKP pieauguma tempi varētu sasniegt 3 procentus, savukārt 2020.gadā – 2,8 procentus.

Sagaidāms, ka ekonomikas izaugsme turpinās uzturēt arī pozitīvu nodarbinātības dinamiku. Kopumā 2019.-2020. gadā nodarbināto skaits varētu palielināties par aptuveni 0,6%, bet bezdarba līmenis noslīdēt zem 6,8 procentiem (skat. 1.tabulu).

1.tabula

**Makroekonomiskie rādītāji 2017.gadā un 2018.gadā un Ekonomikas ministrijas makroekonomisko rādītāju prognozes 2019. un 2020.gadam**

|  |  |  |  |  |
| --- | --- | --- | --- | --- |
|  | **2017** | **2018** | **2019p** | **2020p** |
| IKP (salīdzināmās cenās, milj. EUR) | 22 778 | 23 864 | 24 573 | 25 257 |
| IKP (faktiskajās cenās, milj. EUR) | 27 033 | 29 524 | 31 422 | 33 284 |
| IKP pieaugums (salīdzināmās cenās, %) | 4,6 | 4,8 | 3,0 | 2,8 |
| IKP pieaugums (faktiskajās cenās, %) | 8,0 | 9,2 | 6,4 | 5,9 |
| Nodarbināto iedzīvotāju skaits (tūkst.) | 895 | 909 | 914 | 915 |
| Bezdarba līmenis (%) | 8,7 | 7,4 | 6,7 | 6,3 |
| Produktivitāte (salīdzināmās cenās) | 25 456 | 26 242 | 26 887 | 27 608 |
| Produktivitātes pieaugums (%) | 4,5 | 3,1 | 2,5 | 2,7 |
| Vidējā bruto alga (mēnesī, EUR) | 926 | 1 004 | 1 080 | 1 175 |
| Vidējās bruto algas pieaugums (%) | 7,9 | 8,4 | 7,6 | 8,8 |
| Patēriņa cenu indekss (gada vidējais, %) | 2,9 | 2,5 | 3,0 |  2,8 |

p – Ekonomikas ministrijas prognozes

**2.1.4. Minimālās algas celšanas ietekme uz darbaspēka izmaksām**

Ilgtspējīgas un sabalansētās ekonomiskās izaugsmes noteicošais priekšnosacījums ir produktivitātes līmeņa paaugstināšana. Viens no galvenajiem izaicinājumiem ir jauno konkurētspējas priekšrocību veidošana, kas ir saistīts ar investīcijām cilvēkkapitālā, tehnoloģijās, inovācijā, pētniecībā, attiecīgi izveidojot mērķim atbilstošu valsts atbalsta mehānismu un fokusējot privātās investīcijas. Jaunu konkurētspējas priekšrocību veidošana ir svarīgs nosacījums eksporta noietu tirgus paplašināšanai un eksporta apjomu pieaugumam. Pašreizējos apstākļos Latvijas konkurētspēju ārējos un iekšējos tirgos noteiks spēja mazināt produktivitātes plaisu ar tehnoloģiski attīstītajām valstīm.

Produktivitātes paaugstināšanas pamatā ir ne tikai tehnoloģiskās novitātes, ražošanas procesa vadības pilnveidošana, bet arī esošo resursu pārdale augstākās pievienotās vērtības produktu ražošanai, t.i. tautsaimniecības strukturālā transformācija. Līdz ar to fundamentāli svarīgi koncentrēt valsts atbalsta mehānismu uz labvēlīgas vides izveidi, izvēloties mērķim atbilstošus instrumentus, savukārt komersantiem ļaujot veikt investīcijas produktos un to attīstībā. Analizējot esošo situāciju, var secināt, ka valsts intervence finanšu instrumentu veidā nesniedz pietiekamu atdevi tieši uz pievienotās vērtības produktu ražošanu un tautsaimniecības strukturālo transformāciju, proti, nemotivē uzņēmējus izvēlēties transformācijas ceļu. Attiecīgi, lai motivētu uzņēmējus izvēlēties augstākas pievienotās vērtības produktu ražošanu, nepieciešams no valsts puses veidot tieši tādus atbalsta instrumentus, kas ļautu komersantam fokusēties uz produktivitāti, neveicot ilgtermiņa ieguldījumus investīcijās, kurām nav produktivitātes atdeves.

Pašlaik Latvijā darbaspēka izmaksu pieaugums vairākas reizes pārsniedz produktivitātes kāpumu, tāpēc minimālās algas celšana var radīt negatīvu ietekmi uz uzņēmēju konkurētspēju. Darbaspēka izmaksu pieaugums, kas netiks kompensēts ar atbilstošu produktivitātes kāpumu var radīt nopietnu spiedienu uz peļņas normas samazināšanos, lai saglabātu cenu konkurētspēju ārējos tirgos. Turpretim mazāka peļņa nozīmē mazākas investīcijas produktivitātes celšanai. Bez tam, ilgstoši pozitīva ULC dinamika palielina valsts ārējās nesabalansētības draudus. Jāatzīmē arī, ka iespējamais minimālās algas kāpums par 1,8 procentpunktiem ietekmēs kopējo algu kāpumu, un gan minimālās algas, gan kopējā algu līmeņa pieaugums palielina uzņēmēju darbaspēka izmaksas un vēlmi izvairīties no nodokļu nomaksas, samazinot darba ņēmēju nostrādātās darba stundas (skat. 2.tabulu).

2.tabula

**Minimālās algas pieauguma ietekme 2017.-2020. gadā**

|  |  |  |  |  |
| --- | --- | --- | --- | --- |
|   | **2017** | **2018** | **2019p** | **2020p** |
| **Minimālā alga** | **380** | **430** | **430** | **500** |
| pieaugums (%) | 2,7 | 13,2 | 0,0 | 16,3 |
| devums bruto algas pieaugumā, procentpunktos  | 0,3 | 1,1 | 0,0 | 1,8 |
| % devums no bruto algas pieauguma | 3,2 | 12,9 | 0,0 | 20,5 |
| Minimālā alga % no vidējās bruto darba samaksas | 41,0 | 42,8 | 39,8 | 42,6 |

Pamatojoties uz augstāk minēto, **Ekonomikas ministrija uzskata, ka minimālo mēneša darba algu valstī no 2020.gada 1.janvāra nebūtu vēlams paaugstināt no 430 euro uz 500 euro**.

Minimālās algas pieaugumam būtu jābūt sabalansētam ar produktivitātes pieaugumu, lai nemazinātu uzņēmumu konkurētspēju un attiecīgi neradītu darba vietu samazinājuma draudus. Pirms būtiskā minimālās algas paaugstinājuma 2018.gadā (par 50 eiro līdz 430 eiro), valdība ar darba devējiem un darba ņēmējiem 2017.gadā vienojās, ka pēc tam nākamo trīs gadu laikā minimālā alga nemainīsies. Šāds minimālās algas pieaugums vidējā termiņā bija atbilstošs tobrīd prognozētajam produktivitātes kāpumam šajā laika periodā. Jāatzīmē, ka ekonomikas izaugsme, produktivitātes pieaugums un vidējās algas pieaugums 2017.gadā un 2018.gadā bija straujāks par tobrīd prognozēto. Tādejādi minimālās darba algas paaugstinājums līdz 500 eiro būtu tuvu produktivitātes pieaugumam laika periodā no 2016.gada līdz 2020.gadam. Latvijā minimālā alga pēdējos 10 gados bijusi vidēji 40-44% līmenī no vidējās algas, un 2020.gadā, paaugstinot minimālo algu līdz 500 eiro, šis līmenis saglabātos.

Finanšu ministrijas pēdējās makroekonomisko rādītāju prognozes ir izstrādātas 2019.gada jūnijā valsts budžeta projekta 2020.gadam sagatavošanai (skat 3.tabulu).

3.tabula

**Makroekonomiskie rādītāji 2017. un 2018.gadā un Finanšu ministrijas makroekonomisko rādītāju prognozes 2019. un 2020.gadam**

|  | **2017** | **2018** | **2019p** | **2020p** |
| --- | --- | --- | --- | --- |
| Iekšzemes kopprodukts (IKP) (salīdzināmās cenās, milj. Eiro) | 22777,8 | 23864,2 | 24619,5 | 25309,4 |
| IKP (faktiskajās cenās, milj. Eiro) | 27033,1 | 29523,7 | 31401,9 | 33154,4 |
| IKP pieaugums (salīdzināmās cenās, %) | 4,6 | 4,8 | 3,2 | 2,8 |
| IKP pieaugums (faktiskajās cenās, %) | 8,0 | 9,2 | 6,4 | 5,6 |
| Nodarbināto iedzīvotāju vidējais skaits (tūkst.) | 895 | 909 | 914 | 915 |
| Bezdarba līmenis, % | 8,7 | 7,4 | 7,0 | 6,6 |
| Produktivitāte (salīdzināmās cenās, Eiro uz nodarbināto) | 25455,7 | 26241,7 | 26937,6 | 27664,7 |
| Produktivitātes pieaugums (salīdzināmās cenās, %) | 4,5 | 3,1 | 2,7 | 2,7 |
| Vidējā bruto alga (mēnesī, Eiro) | 926 | 1004 | 1079 | 1144 |
| Vidējās bruto algas pieaugums, % | 7,8 | 8,4 | 7,5 | 6,0 |
| Patēriņa cenu indekss (gada vidējais, %) | 2,9 | 2,5 | 2,8 | 2,5 |

p – Finanšu ministrijas prognozes

**2.2. Vidējie darba ņēmēju darba ienākumi un nostrādāto stundu skaits mēnesī**

Saskaņā ar Valsts ieņēmumu dienesta (VID) informāciju sniegtie profesiju dati apkopoti par tām darba vietām, kurām analizētajā periodā ir norādīta profesija, ienākumi un nostrādātās stundas.

VID apkopotā informācija var mainīties atbilstoši nodokļu maksātāju iesniegtajiem pārskatu precizējumiem, ko nosaka likuma “Par nodokļiem un nodevām” 16.pants, paredzot nodokļu maksātājiem iespēju iesniegt nodokļu administrācijai iesniegumu par pārskata labojumu vai nodokļu (ar nodokli apliekamā objekta) aprēķina precizējumu triju gadu laikā pēc konkrētajos likumos noteiktā maksāšanas termiņa, kā arī kavēti iesniegtajiem pārskatiem.

2018.gadā vidējais darba vietu skaits, kur darba ienākumi bija līdz minimālajai algai (430 EUR) un kur strādāja nepilnu darba laiku bija 118,7 tūkst., bet vidējais darba vietu skaits, kur darba ienākumi bija minimālās alga apmērā (430 EUR) un kur strādāja nepilnu darba laiku bija 25,6 tūkst.

Salīdzinājumā pa reģioniem un profesiju pamatgrupam (saskaņā ar Profesiju klasifikatoru) vislielākais vidējais darba vietu skaits, kur darba ienākumi bija mazāki par minimālo algu, bija Rīgas reģionā un profesiju 9.pamatgrupā “Vienkāršās profesijas” (skat. 4.tabulu).

4.tabula

**Vidējais darba vietu skaits, kur darba ienākumi ir mazāki par minimālo algu (430 EUR) 2018.gadā pa reģioniem un profesiju pamatgrupām (saskaņā ar Profesiju klasifikatoru)**

| **Reģions** | **9.pamatgrupa****Vienkāršās profesijas** | **8.pamatgrupa****Iekārtu un mašīnu operatori un izstrādājumu montieri** | **7.pamatgrupa****Kvalificēti strādnieki un amatnieki** | **6.pamatgrupa****Kvalificēti lauksaimniecības, mežsaimniecības un zivsaimniecības darbinieki** | **5.pamatgrupa****Pakalpojumu un tirdzniecības darbinieki** |
| --- | --- | --- | --- | --- | --- |
| Kurzemes reģions | 3 556 | 1 677 | 2 073 | 252 | 2 767 |
| Latgales reģions | 3 184 | 1 987 | 1 803 | 291 | 3 584 |
| Rīgas reģions | 23 589 | 7 459 | 8 787 | 425 | 23 308 |
| Vidzemes reģions | 2 731 | 1 106 | 1 129 | 257 | 2 090 |
| Zemgales reģions | 2 964 | 1 141 | 1 327 | 269 | 2 360 |
| **KOPĀ:** | **36 024** | **13 370** | **15 119** | **1 494** | **34 109** |

Datu avots: Valsts ieņēmumu dienests

Lielākais vidējais darba vietu skaits **Kurzemes reģionā, kur darba ienākumi ir mazāki par minimālo algu,** ir šādās profesijās:

pavāri, viesmīļi, veikalu pārdevēji un pārdevēju palīgi, ēku būvnieki, šuvēji un cepuru izgatavotāji, šujmašīnu operatori, smago kravas automobiļu ar piekabēm un autovilcienu vadītāji, biroju, viesnīcu un citu telpu apkopēji, sētnieki un tiem radniecīgu profesiju strādnieki.

Lielākais vidējais darba vietu skaits **Latgales reģionā, kur darba ienākumi ir mazāki par minimālo algu,** ir šādās profesijās:

pavāri, pavadoņi un asistenti personām ar invaliditāti, veikalu pārdevēji un pārdevēju palīgi, ēku būvnieki, mehānisko transportlīdzekļu mehāniķi un remontatslēdznieki, mēbeļu un citu koka izstrādājumu ražotāji, koksnes apstrādes iekārtu operatori, vieglo automobiļu, taksometru un mazietilpīgo kravas automobiļu un mikroautobusu vadītāji, smago kravas automobiļu ar piekabēm un autovilcienu vadītāji, lauksaimniecības un mežsaimniecības mašīnu, mehānismu un iekārtu operatori, biroju, viesnīcu un citu telpu apkopēji, sētnieki un tiem radniecīgu profesiju strādnieki, virtuves strādnieki.

Lielākais vidējais darba vietu skaits **Rīgas reģionā, kur darba ienākumi ir mazāki par minimālo algu,** ir šādās profesijās:

viesmīļi, bārmeņi, pavāri, frizieri, skaistumkopšanas un tai radniecīgu profesiju darbinieki, tirgus pārdevēji, veikalu pārdevēji un pārdevēju palīgi, ēdināšanas uzņēmuma kasieri-pārdevēji, skolotāju palīgi, individuālās mājaprūpes darbinieki, apsargi, ēku būvnieki, sanitārtehniķi, mehānisko transportlīdzekļu mehāniķi un remontatslēdznieki, būvelektriķi un tiem radniecīgu jomu elektriķi, maiznieki, konditori un konfekšu ražotāji, mēbeļu un citu koka izstrādājumu ražotāji, šuvēji un cepuru izgatavotāji, vieglo automobiļu, taksometru un mazietilpīgo kravas automobiļu un mikroautobusu vadītāji, biroju, viesnīcu un citu telpu apkopēji, ēku būvniecības strādnieki, krāvēji, sētnieki un tiem radniecīgu profesiju strādnieki, virtuves strādnieki.

Lielākais vidējais darba vietu skaits **Vidzemes reģionā, kur darba ienākumi ir mazāki par minimālo algu,** ir šādās profesijās:

pavāri, veikalu pārdevēji un pārdevēju palīgi, ēku būvnieki, sanitārtehniķi, mehānisko transportlīdzekļu mehāniķi un remontatslēdznieki, mēbeļu un citu koka izstrādājumu ražotāji, koksnes apstrādes iekārtu operatori, vieglo automobiļu, taksometru un mazietilpīgo kravas automobiļu un mikroautobusu vadītāji, smago kravas automobiļu ar piekabēm un autovilcienu vadītāji, lauksaimniecības un mežsaimniecības mašīnu, mehānismu un iekārtu operatori, biroju, viesnīcu un citu telpu apkopēji, ēku būvniecības strādnieki, sētnieki un tiem radniecīgu profesiju strādnieki, virtuves strādnieki.

Lielākais vidējais darba vietu skaits **Zemgales reģionā, kur darba ienākumi ir mazāki par minimālo algu,** ir šādās profesijās:

viesmīļi, pavāri, pavadoņi un asistenti personām ar invaliditāti, veikalu pārdevēji un pārdevēju palīgi, ēku būvnieki, mehānisko transportlīdzekļu mehāniķi un remontatslēdznieki, mēbeļu un citu koka izstrādājumu ražotāji, šuvēji un cepuru izgatavotāji, vieglo automobiļu, taksometru un mazietilpīgo kravas automobiļu un mikroautobusu vadītāji, smago kravas automobiļu ar piekabēm un autovilcienu vadītāji, lauksaimniecības un mežsaimniecības mašīnu, mehānismu un iekārtu operatori, biroju, viesnīcu un citu telpu apkopēji, ēku būvniecības strādnieki, krāvēji, sētnieki un tiem radniecīgu profesiju strādnieki, virtuves strādnieki.

Visos reģionos gan vienkāršās profesijās, gan profesionāli kvalificēto strādnieku profesijās ir liels vidējo darba vietu skaits, kur darba ienākumi ir mazāki par minimālo algu.

**2.3. Minimālās algas saņēmēju skaits**

Saskaņā ar Centrālās statistikas pārvaldes datiem 2019.gada pirmajā ceturksnī Latvijā pamata darbavietā neto darba algu (pēc nodokļu samaksas) līdz 450 EUR mēnesī saņēma 29% darba ņēmēju, kas ir par 5,9 procentpunktiem mazāk nekā gadu iepriekš. Tostarp 122 tūkstoši jeb 15,3% darba ņēmēju 2019.gada pirmajā ceturksnī saņēma minimālo algu vai mazāk, kas ir par 5,2 procentpunktiem mazāk nekā gadu iepriekš, kad minimālo algu vai mazāk saņēma 20,5% darba ņēmēju. Reģionos lielākais mazo algu saņēmēju īpatsvars bija Latgalē, kur 26,1% darbinieku saņēma minimālo algu vai mazāk.

Pēdējie pieejamie Centrālās statistikas pārvaldes „Darba ņēmēju skaita sadalījums pēc darba ienākumiem pa mēnešiem” apkopojuma dati ir par 2019.gada martā, kad darba ņēmēju skaits, kuriem darba ienākumi ir līdz un minimālās algas apmērā (430 EUR), bija **157,2 tūkst. cilvēku** no darba ņēmēju kopskaita jeb **19,7%** (salīdzinājumā ar 2018.gada decembri (minimālās algas apmērā (430 EUR), samazinājās par **1,5%** – **159,5 tūkst. cilvēku** no darba ņēmēju kopskaita jeb **19,9%**), tai skaitā:

1) privātajā sektorā – **125,5 tūkst. cilvēku** no privātā sektorā nodarbinātajiem jeb **22,6%** (salīdzinājumā ar 2018.gada decembri, samazinājās par **4,2%** – **131,1 tūkst. cilvēku** no privātā sektorā nodarbinātajiem jeb **23,6%**);

2) sabiedriskajā sektorā – **28,8 tūkst. cilvēku** no sabiedriskā sektorā nodarbinātajiem jeb **12,2%** (salīdzinājumā ar 2018.gada decembri, palielinājās par **12,3%** – **25,7 tūkst. cilvēku** no sabiedriskā sektorā nodarbinātajiem jeb **10,7%**), CSP sabiedriskajā sektorā neiekļauj sabiedriskās organizācijas – nodibinājumus, biedrības, fondus, politiskās un reliģiskās organizācijas.

Analizējot statistikas datus, ir novērojams, ka 2012.gadā bija vislielākais darba ņēmēju skaits, kuriem ienākumi ir līdz un minimālās algas apmērā, bet 2013.gadā – tas samazinājās, un sakot ar 2014.gadu, izņemot 2016.gadu, atkal palielinās to darba ņēmēju skaits, kuriem ienākumi ir līdz un minimālās algas apmērā, bet 2017.gadā darba ņēmēju skaits, kuriem ienākumi ir līdz un minimālās algas apmērā, samazinājās (skat. 5.tabulu un 3.attēlu).

5.tabula

**Darba ņēmēju skaits, kuriem ienākumi ir līdz un minimālās algas apmērā vidēji pa 2013.-2018.gadiem, tūkst. cilv.**

|  |  |  |  |  |  |  |
| --- | --- | --- | --- | --- | --- | --- |
|  | **2013** | **2014** | **2015** | **2016** | **2017** | **2018** |
| Valstī – kopā | 182,9 | 183,0 | 185,6 | 171,6 | 159,6 | 165,4 |
| Privātais sektors | 156,6 | 153,5 | 153,0 | 140,4 | 130,4 | 133,6 |
| Sabiedriskais sektors | 24,2 | 27,2 | 30,0 | 28,7 | 26,8 | 28,9 |

Datu avots: Centrālā statistikas pārvalde

3.attēls

**Darba ņēmēju skaits, kuriem ienākumi ir līdz un minimālās algas apmērā pa gadiem un sektoriem, tūkst.cilv.**

**2.4. Minimālā alga salīdzinājumā ar vidējo algu**

Salīdzinot minimālo algu pret vidējo darba samaksu par iepriekšējo jeb 2018.gadu, var secināt, ka 2019.gadā minimālā alga (460 EUR) ir 43% no vidējās darba algas (1004 EUR) (skat. 6.tabulu un 4.attēlu).

6.tabula

**Minimālā alga un mēneša vidējā darba samaksa pa gadiem**

|  |  |  |  |
| --- | --- | --- | --- |
| Gads | **Minimālā alga vidēji** **gadā,****EUR** | **Strādājošo mēneša vidējā bruto darba samaksa,****EUR** | **Minimālā alga % no strādājošo mēneša vidējās bruto darba samaksas par iepriekšējo gadu** |
| 2012 | 284,57 | 685 | 43,1 |
| 2013 | 284,57 | 716 | 41,5 |
| 2014 | 320,00 | 765 | 44,7 |
| 2015 | 360,00 | 818 | 47,1 |
| 2016 | 370,00 | 859 | 45,2 |
| 2017 | 380,00 | 926 | 44,2 |
| 2018 | 430,00 | 1004 | 46,4 |
| 2019 | 430,00 | 1069p | 42,8 |

Datu avots: Latvijas Republikas Centrālās statistikas pārvaldes dati

p – Finanšu ministrijas prognoze

4.attēls

**Minimālās algas un vidējās darba samaksas pieauguma dinamika pa gadiem, EUR**

Alga ir būtisks mājsaimniecības ienākumu veids. Pēdējo gadu laikā ir palielinājušies mājsaimniecības rīcībā esošie ienākumi, 2014. un 2015.gadā ir uzlabojies mājsaimniecību vērtējums par savām iespējām segt nepieciešamos ikdienas izdevumus. Mājsaimniecību īpatsvars, kurām bija ļoti grūti segt ikdienas izdevumus, samazinājies no 27% 2013.gadā līdz 16,9% 2015.gadā. Segt nepieciešamos ikdienas izdevumus visgrūtāk bija vientuļajiem vecākā gadagājuma (vecumā virs 65 gadiem) iedzīvotājiem, mājsaimniecībām, kur dzīvo viens pieaugušais ar bērniem, kā arī mājsaimniecībām, kur dzīvo pāris ar trim un vairāk bērniem vecumā līdz 18 gadiem.

2017.gadā 43,6% mājsaimniecību savus ikdienas izdevumus sedza ar grūtībām vai ar lielām grūtībām, kas ir par 1,5 procentpunktiem vairāk nekā 2016.gadā, bet nabadzības riskam bija pakļauti 446 tūkstoši jeb 23,3% iedzīvotāju – par 1,2 procentpunktiem vairāk nekā 2016.gadā, liecina Centrālās statistikas pārvaldes (CSP) 2018.gadā veiktās iedzīvotāju aptaujas dati. Šo iedzīvotāju ekvivalentie ienākumi bija mazāki par 367 EUR mēnesī (skat. 7.tabulu un 5.attēlu). Tas nozīmē, ka 2017.gadā valstī noteiktā minimālās alga 380 EUR apmērā negarantēja pat vienas personas mājsaimniecībai pienācīgus dzīves apstākļus un bija pakļauta nabadzības riskam.

2017.gadā Latvijas iedzīvotāji norādīja, ka viena mājsaimniecības locekļa uzturēšanai būtu nepieciešami vismaz 509 EUR mēnesī. Tas bija gandrīz tikpat cik 2016.gadā, kad Latvijas iedzīvotāji norādīja, ka viena mājsaimniecības locekļa uzturēšanai būtu nepieciešami vismaz 510 EUR mēnesī, bet to rīcībā esošie ienākumi veidoja 85,7% no šīs summas, sasniedzot 437 EUR mēnesī uz vienu mājsaimniecības locekli.

7.tabula

**Minimālā neto alga pret vidējo neto darba algu 2017.gadā, %**

|  |  |  |  |  |  |  |
| --- | --- | --- | --- | --- | --- | --- |
|  | **Vidējā bruto darba alga, EUR** | **Vidējā neto darba alga, EUR** | **Minimālā bruto darba alga, EUR** | **Minimālā neto darba alga, EUR** | **Nabadzības slieksnis 2017.gadā, EUR** | **Minimālā neto darba alga attiecībā pret vidējo neto darba algu, %** |
| **1 personas mājsaimniecība** | 926 | 676 | 380 | 275,68 | 367 | **40,8** |
| **2 pieaugušie un 2 bērni,****jaunāki par 14 gadiem** | 926 | 745 | 380 | 340,10 | 770 | **45,7** |

Datu avots: Centrālā statistikas pārvalde

5.attēls

**Minimālā neto darba alga un mājsaimniecību nabadzības slieksnis 2017.gadā**

Visvairāk nabadzības riskam bija pakļauti vientuļie seniori vecumā virs 65 gadiem. 2017.gadā tādu bija 74% (2016.gadā – 72,8%). Nākamās lielākās nabadzības riskam pakļautās sabiedrības grupas bija nepilnās ģimenes ar vienu pieaugušo un bērniem (32,6%), personas līdz 64 gadu vecumam, kuras dzīvo vienas (31%), un daudzbērnu ģimenes ar diviem pieaugušajiem un trim vai vairāk bērniem (20,7%).

Iegūto nabadzības riska un sociālās atstumtības rādītāju datu avots ir CSP 2017.gada ienākumu un dzīves apstākļu apsekojums. Tajā aptaujāti seši tūkstoši mājsaimniecību un intervēti 10,8 tūkstoši respondentu vecumā no 16 gadiem.

Neskatoties uz to, ka 2018.gadā minimālā alga tika paaugstināta no 380 EUR līdz 430 EUR un ņemot vērā vidējo neto darba algu 2018.gadā, nabadzības slieksnis nesamazinājās (skat. 8.tabulu un 6.atēlu). Tas nozīmē, ka arī 2018.gadā valstī noteiktā minimālās alga 430 EUR apmērā negarantēja pat vienas personas mājsaimniecībai pienācīgus dzīves apstākļus un bija pakļauta nabadzības riskam.

8.tabula

**Minimālā neto alga pret vidējo neto darba algu 2018.gadā, %**

|  |  |  |  |  |  |  |
| --- | --- | --- | --- | --- | --- | --- |
|  | **Vidējā bruto darba alga, EUR** | **Vidējā neto darba alga, EUR** | **Minimālā bruto darba alga, EUR** | **Minimālā neto darba alga, EUR** | **Nabadzības slieksnis 2017.gadā, EUR** | **Minimālā neto darba alga attiecībā pret vidējo neto darba algu, %** |
| **1 personas mājsaimniecība** | 1004 | 715 | 430 | 306,16 | 367 | **42,8** |
| **2 pieaugušie un 2 bērni,****jaunāki par 14 gadiem** | 1004 | 807 | 430 | 382,70 | 770 | **47,4** |

Datu avots: Centrālā statistikas pārvalde

6.attēls

**Minimālā neto darba alga 2018.gadā un mājsaimniecību nabadzības slieksnis 2017.gadā**

Ņemot vērā iepriekšminēto var secināt, ka joprojām minimālās algas apmērs valstī nav sasniedzis Eiropas Sociālās hartas 4.panta „Tiesības uz taisnīgu atalgojumu” 1.daļā noteikto „atzīt strādājošo tiesības uz atalgojumu, kas nodrošinātu tiem un to ģimenēm pienācīgus dzīves apstākļus”, kas pēc ekspertu aprēķiniem ir 66% no nacionālā ienākuma uz vienu iedzīvotāju vai 68% no nacionālās vidējās algas. Līdz ar to Latvija nevar ratificēt šo Eiropas Sociālās hartas panta daļu.

**2.5. Minimālās algas paaugstināšanas ietekme uz bezdarba līmeni**

Analizējot bezdarba situāciju valstī, var secināt, ka katru gadu gada sākumā ir tendence pieaugt reģistrētā bezdarba līmenim salīdzinājumā ar iepriekšējā gada nogali, arī tajos gados, kad minimālā alga nav paaugstināta, bet gada beigās – samazināties salīdzinājumā ar gada sākumu (skat. 9.tabulu).

9.tabula

**Reģistrētā bezdarba līmenis perioda beigās, %**

|  |  |
| --- | --- |
|  | *Mēneši* |
| *Gadi* | **Jan** | **Feb** | **Mar** | **Apr** | **Mai** | **Jūn** | **Jūl** | **Aug** | **Sep** | **Okt** | **Nov** | **Dec** |
| **2009** | 8,3 | 9,5 | 10,7 | 11,0 | 11,3 | 11,5 | 11,8 | 12,3 | 13,2 | 14,1 | 15,1 | 16,0 |
| **2010** | 16,6 | 17,1 | 17,3 | 16,7 | 16,2 | 15,6 | 15,3 | 15,0 | 14,6 | 14,3 | 14,3 | 14,3 |
| **2011** | 14,5 | 14,5 | 14,4 | 13,9 | 13,2 | 12,6 | 12,1 | 11,8 | 11,6 | 11,5 | 11,5 | 11,5 |
| **2012** | 11,7 | 11,8 | 11,7 | 11,3\*/12,9\*\* | 12,3 | 11,9 | 11,6 | 11,3 | 11,0 | 10,7 | 10,6 | 10,5 |
| **2013** | 10,9 | 10,9 | 10,8 | 10,4 | 9,9 | 9,6 | 9,5 | 9,3 | 9,1 | 9,1 | 9,3 | 9,5 |
| **2014** | 9,8 | 9,9 | 9,8 | 9,6 | 9,1 | 8,9 | 8,6 | 8,4 | 8,2 | 8,2 | 8,3 | 8,5 |
| **2015** | 9,0 | 9,1 | 9,2 | 8,8 | 8,6 | 8,6 | 8,6 | 8,5 | 8,3 | 8,3 | 8,4 | 8,7 |
| **2016** | 9,1 | 9,2 | 9,1 | 8,8 | 8,4 | 8,3 | 8,3 | 8,1 | 7,9 | 7,9 | 8,0 | 8,4 |
| **2017** | 8,5 | 8,4 | 8,3 | 7,8 | 7,4 | 7,2 | 7,1 | 6,9 | 6,6 | 6,6 | 6,7 | 6,8 |
| **2018** | 7,0 | 7,1 | 7,0 | 6,7 | 6,4 | 6,4 | 6,4 | 6,3 | 6,1 | 6,1 | 6,2 | 6,4 |
| **2019** | 6,7 | 6,7 | 6,6 | 6,3 | **6,1** |  |  |  |  |  |  |  |
| \* Reģistrētā bezdarba līmenis valstī 2012.gada aprīļa beigās bija 11,3% (bezdarbnieku īpatsvars ekonomiski aktīvo iedzīvotāju kopskaitā pirms CSP veiktā pārrēķina atbilstoši tautas skaitīšanas datiem). Valstī bezdarba līmenis salīdzinājumā ar 2012.gada martu samazinājās par 0,4% punktiem. |
| \*\* Ņemot vērā aktualizēto ekonomiski aktīvo iedzīvotāju skaitu, bezdarba līmenis 2012.gada aprīļa beigās ir 12,9%, kas ir par 1,6% punktiem augstāks, nekā rēķinot pēc iepriekš izmantotā ekonomiski aktīvo iedzīvotāju skaita. CSP aktualizētais ekonomiski aktīvo iedzīvotāju skaits tiks izmantots bezdarba līmeņa aprēķināšanai 2012.gada aprīlī un turpmākos mēnešos. |

Datu avots: Nodarbinātības valsts aģentūra

2019.gada maija beigās Nodarbinātības valsts aģentūrā (NVA) reģistrēti 56 105 bezdarbnieki. Mēneša laikā reģistrēto bezdarbnieku skaits valstī ir samazinājies par 2083 cilvēkiem jeb 3,7%, ņemot vērā NVA darbu ar klientiem un darba tirgus piedāvātās iespējas.

Salīdzinot bezdarba līmeni laika periodā no 2015.gada sākuma līdz 2019.gada maijam, var secināt, ka reģistrētais bezdarba līmenis ir samazinājies no 9,0% līdz 6,1%.

Zemākais bezdarba līmenis 2019.gada maijā reģistrēts Rīgas reģionā – 3,8%, augstākais bezdarba līmenis bija Latgales reģionā – 14,4%. Vidzemes reģionā bezdarba līmenis martā bija 5,8%, Zemgales reģionā – 5,8% un Kurzemes reģionā – 6,7% (skat. 10.tabulu).

10.tabula

**Galvenie bezdarba rādītāji pilsētās, reģionos un filiāļu teritorijās**

| **Pilsētas un novadi** | **Reģistrēto bezdarbnieku skaits** | **Bezdarba līmenis (%)\*** |
| --- | --- | --- |
| **2019.gada 30.aprīlī** | **2019.gada 31.maijā** | **Izmaiņas (+/-) cilvēku skaitā 2019.gada 31.maijā salīdzi-nājumā ar iepriek-šējo mēnesi** | **2019.gada 30.aprīlī** | **2019.gada 31.maijā** | **Izmaiņas (+/-) procenta punktos 2019.gada 31.maijā salīdzi-nājumā ar iepriek-šējo mēnesi** |
| Rīga | 12 330 | 12 239 | -91 | 3.1 | 3.1 | 0.0 |
| **Rīgas statistiskais reģions kopā:** | **12 320** | **12 239** | **-91** | **3.1** | **3.1** | **0.0** |
| Jūrmala | 1128 | 1086 | -42 | 3.8 | 3.6 | -0.2 |
| Alojas novads | 139 | 127 | -12 | 4.9 | 4.5 | -0.4 |
| Ādažu novads | 185 | 176 | -9 | 2.7 | 2.6 | -0.1 |
| Babītes novads | 207 | 215 | 8 | 3.2 | 3.4 | 0.2 |
| Baldones novads | 93 | 107 | 14 | 2.7 | 3.1 | 0.4 |
| Carnikavas novads | 143 | 141 | -2 | 2.6 | 2.6 | 0.0 |
| Engures novads | 158 | 162 | 4 | 3.7 | 3.8 | 0.1 |
| Garkalnes novads | 157 | 154 | -3 | 2.9 | 2.9 | 0.0 |
| Ikšķiles novads | 172 | 169 | -3 | 3.0 | 2.9 | -0.1 |
| Inčukalna novads | 181 | 190 | 9 | 3.9 | 4.1 | 0.2 |
| Jaunpils novads | 64 | 53 | -11 | 4.6 | 3.8 | -0.8 |
| Kandavas novads | 222 | 205 | -17 | 4.5 | 4.2 | -0.3 |
| Krimuldas novads | 98 | 102 | 4 | 3.2 | 3.3 | 0.1 |
| Ķeguma novads | 98 | 92 | -6 | 2.9 | 2.7 | -0.2 |
| Ķekavas novads | 417 | 390 | -27 | 3.0 | 2.8 | -0.2 |
| Lielvārdes novads | 195 | 188 | -7 | 3.2 | 3.1 | -0.1 |
| Limbažu novads | 393 | 370 | -23 | 3.9 | 3.7 | -0.2 |
| Mālpils novads | 95 | 83 | -12 | 4.5 | 3.9 | -0.6 |
| Mārupes novads | 337 | 335 | -2 | 2.8 | 2.8 | 0.0 |
| Ogres novads | 619 | 579 | -40 | 3.1 | 2.9 | -0.2 |
| Olaines novads | 409 | 426 | 17 | 3.3 | 3.5 | 0.2 |
| Ropažu novads | 98 | 97 | -1 | 2.2 | 2.2 | 0.0 |
| Salacgrīvas novads | 187 | 167 | -20 | 4.0 | 3.6 | -0.4 |
| Salaspils novads | 506 | 478 | -28 | 3.6 | 3.4 | -0.2 |
| Saulkrastu novads | 129 | 133 | 4 | 3.8 | 3.9 | 0.1 |
| Sējas novads | 44 | 44 | 0 | 3.2 | 3.2 | 0.0 |
| Siguldas novads | 428 | 402 | -26 | 4.0 | 3.8 | -0.2 |
| Stopiņu novads | 215 | 210 | -5 | 3.3 | 3.2 | -0.1 |
| Tukuma novads | 831 | 802 | -29 | 4.9 | 4.7 | -0.2 |
| **Pierīgas statistiskais reģions kopā:** | **7 948** | **7 683** | **-265** | **3.5** | **3.4** | **-0.1** |
| Liepāja | 2395 | 2286 | -109 | 5.8 | 5.6 | -0.2 |
| Ventspils | 914 | 855 | -59 | 4.4 | 4.1 | -0.3 |
| Aizputes novads | 282 | 269 | -13 | 5.7 | 5.5 | -0.2 |
| Alsungas novads | 40 | 39 | -1 | 4.9 | 4.8 | -0.1 |
| Brocēnu novads | 180 | 154 | -26 | 5.3 | 4.5 | -0.8 |
| Dundagas novads | 80 | 81 | 1 | 3.5 | 3.5 | 0.0 |
| Durbes novads | 103 | 91 | -12 | 6.3 | 5.6 | -0.7 |
| Grobiņas novads | 227 | 203 | -24 | 4.5 | 4.0 | -0.5 |
| Kuldīgas novads | 874 | 807 | -67 | 6.2 | 5.7 | -0.5 |
| Mērsraga novads | 49 | 46 | -3 | 5.4 | 5.1 | -0.3 |
| Nīcas novads | 74 | 76 | 2 | 3.7 | 3.8 | 0.1 |
| Pāvilostas novads | 69 | 61 | -8 | 4.3 | 3.8 | -0.5 |
| Priekules novads | 196 | 171 | -25 | 6.1 | 5.4 | -0.7 |
| Rojas novads | 86 | 122 | 36 | 3.9 | 5.5 | 1.6 |
| Rucavas novads | 51 | 43 | -8 | 5.5 | 4.7 | -0.8 |
| Saldus novads | 761 | 719 | -42 | 5.4 | 5.1 | -0.3 |
| Skrundas novads | 184 | 174 | -10 | 6.3 | 6.0 | -0.3 |
| Talsu novads | 913 | 850 | -63 | 5.2 | 4.9 | -0.3 |
| Vaiņodes novads | 100 | 99 | -1 | 7.3 | 7.2 | -0.1 |
| Ventspils novads | 334 | 319 | -15 | 4.9 | 4.7 | -0.2 |
| **Kurzemes reģionā kopā:** | **7 912** | **7 465** | **-447** | **5.4** | **5.1** | **-0.3** |
| Daugavpils | 3584 | 3455 | -129 | 7.2 | 6.9 | -0.3 |
| Rēzekne | 1533 | 1504 | -29 | 8.9 | 8.7 | -0.2 |
| Aglonas novads | 289 | 267 | -22 | 13.9 | 12.8 | -1.1 |
| Baltinavas novads | 105 | 99 | -6 | 16.1 | 15.2 | -0.9 |
| Balvu novads | 717 | 695 | -22 | 9.5 | 9.2 | -0.3 |
| Ciblas novads | 349 | 337 | -12 | 21.5 | 20.8 | -0.7 |
| Dagdas novads | 602 | 583 | -19 | 13.6 | 13.1 | -0.5 |
| Daugavpils novads | 1310 | 1275 | -35 | 10.0 | 9.7 | -0.3 |
| Ilūkstes novads | 321 | 290 | -31 | 7.6 | 6.8 | -0.8 |
| Kārsavas novads | 630 | 619 | -11 | 18.3 | 18.0 | -0.3 |
| Krāslavas novads | 1104 | 1054 | -50 | 12.4 | 11.8 | -0.6 |
| Līvānu novads | 822 | 790 | -32 | 12.1 | 11.6 | -0.5 |
| Ludzas novads | 1292 | 1281 | -11 | 16.6 | 16.5 | -0.1 |
| Preiļu novads | 489 | 480 | -9 | 8.2 | 8.1 | -0.1 |
| Rēzeknes novads | 2592 | 2553 | -39 | 16.0 | 15.7 | -0.3 |
| Riebiņu novads | 322 | 311 | -11 | 10.4 | 10.1 | -0.3 |
| Rugāju novads | 144 | 138 | -6 | 10.3 | 9.8 | -0.5 |
| Vārkavas novads | 102 | 90 | -12 | 8.7 | 7.7 | -1.0 |
| Viļakas novads | 370 | 352 | -18 | 12.3 | 11.7 | -0.6 |
| Viļānu novads | 730 | 715 | -15 | 20.6 | 20.1 | -0.5 |
| Zilupes novads | 345 | 345 | 0 | 19.9 | 19.9 | 0.0 |
| **Latgales reģionā kopā:** | **17 752** | **17 233** | **-519** | **10.8** | **10.5** | **-0.3** |
| Valmiera | 419 | 408 | -11 | 3.0 | 3.0 | 0.0 |
| Alūksnes novads | 724 | 690 | -34 | 8.1 | 7.7 | -0.4 |
| Amatas novads | 128 | 113 | -15 | 4.1 | 3.6 | -0.5 |
| Apes novads | 115 | 107 | -8 | 5.6 | 5.2 | -0.4 |
| Beverīnas novads | 65 | 68 | 3 | 3.5 | 3.7 | 0.2 |
| Burtnieku novads | 162 | 143 | -19 | 3.3 | 3.0 | -0.3 |
| Cesvaines novads | 98 | 94 | -4 | 6.4 | 6.1 | -0.3 |
| Cēsu novads | 354 | 327 | -27 | 3.6 | 3.3 | -0.3 |
| Ērgļu novads | 111 | 110 | -1 | 6.9 | 6.8 | -0.1 |
| Gulbenes novads | 773 | 705 | -68 | 6.0 | 5.4 | -0.6 |
| Jaunpiebalgas novads | 60 | 50 | -10 | 4.7 | 3.9 | -0.8 |
| Kocēnu novads | 145 | 128 | -17 | 3.9 | 3.4 | -0.5 |
| Līgatnes novads | 63 | 52 | -11 | 3.2 | 2.6 | -0.6 |
| Lubānas novads | 71 | 78 | 7 | 5.0 | 5.5 | 0.5 |
| Madonas novads | 972 | 957 | -15 | 6.9 | 6.8 | -0.1 |
| Mazsalacas novads | 55 | 58 | 3 | 3.0 | 3.2 | 0.2 |
| Naukšēnu novads | 25 | 23 | -2 | 2.2 | 2.1 | -0.1 |
| Pārgaujas novads | 81 | 73 | -8 | 3.6 | 3.2 | -0.4 |
| Priekuļu novads | 176 | 156 | -20 | 3.6 | 3.2 | -0.4 |
| Raunas novads | 81 | 78 | -3 | 4.2 | 4.1 | -0.1 |
| Rūjienas novads | 77 | 75 | -2 | 2.6 | 2.5 | -0.1 |
| Smiltenes novads | 222 | 222 | 0 | 3.0 | 3.0 | 0.0 |
| Strenču novads | 97 | 86 | -11 | 5.7 | 5.1 | -0.6 |
| Valkas novads | 255 | 244 | -11 | 5.6 | 5.3 | -0.3 |
| Varakļānu novads | 132 | 133 | 1 | 6.8 | 6.9 | 0.1 |
| Vecpiebalgas novads | 96 | 85 | -11 | 4.1 | 3.6 | -0.5 |
| **Vidzemes reģionā kopā:** | **5 557** | **5 263** | **-294** | **4.8** | **4.5** | **-0.3** |
| Jelgava | 1 195 | 1 166 | -29 | 3.5 | 3.4 | -0.1 |
| Jēkabpils | 761 | 714 | -47 | 5.5 | 5.2 | -0.3 |
| Aizkraukles novads | 295 | 269 | -26 | 5.9 | 5.4 | -0.5 |
| Aknīstes novads | 80 | 65 | -15 | 4.7 | 3.9 | -0.8 |
| Auces novads | 232 | 217 | -15 | 6.2 | 5.8 | -0.4 |
| Bauskas novads | 728 | 629 | -99 | 5.0 | 4.4 | -0.6 |
| Dobeles novads | 627 | 609 | -18 | 5.1 | 4.9 | -0.2 |
| Iecavas novads | 241 | 220 | -21 | 4.5 | 4.1 | -0.4 |
| Jaunjelgavas novads | 222 | 191 | -31 | 6.8 | 5.8 | -1.0 |
| Jelgavas novads | 495 | 494 | -1 | 3.5 | 3.5 | 0.0 |
| Jēkabpils novads | 170 | 159 | -11 | 6.0 | 5.6 | -0.4 |
| Kokneses novads | 181 | 161 | -20 | 5.8 | 5.2 | -0.6 |
| Krustpils novads | 183 | 159 | -24 | 5.3 | 4.6 | -0.7 |
| Neretas novads | 156 | 142 | -14 | 6.9 | 6.3 | -0.6 |
| Ozolnieku novads | 203 | 191 | -12 | 3.4 | 3.2 | -0.2 |
| Pļaviņu novads | 160 | 151 | -9 | 5.2 | 4.9 | -0.3 |
| Rundāles novads | 118 | 94 | -24 | 5.6 | 4.5 | -1.1 |
| Salas novads | 99 | 94 | -5 | 4.6 | 4.3 | -0.3 |
| Skrīveru novads | 117 | 112 | -5 | 5.9 | 5.6 | -0.3 |
| Tērvetes novads | 68 | 66 | -2 | 3.3 | 3.2 | -0.1 |
| Vecumnieku novads | 228 | 211 | -17 | 4.6 | 4.3 | -0.3 |
| Viesītes novads | 130 | 108 | -22 | 5.9 | 4.9 | -1.0 |
| **Zemgales reģionā kopā:** | **6 689** | **6 222** | **-467** | **4.6** | **4.3** | **-0.3** |
| **Kopā:** | **58 188** | **56 105** | **-2 083** | **4.9** | **4.7** | **-0.2** |
| \* Aprēķinot bezdarba līmeni, jāvadās pēc Centrālās statistikas pārvaldes datiem par darbspējas vecuma iedzīvotāju skaitu Latvijas administratīvajā teritorijā. |

Datu avots: Nodarbinātības valsts aģentūra

Saskaņā ar NVA datiem visvairāk NVA reģistrēto bezdarbnieku ir vienkāršajās profesijās (palīgstrādnieks, mazumtirdzniecības veikala pārdevējs, apkopējs, pārdevējs konsultants), kuriem darba alga ir noteikta minimālās algas apmērā vai mazliet lielāka par minimālo algu. 2019.gada marta beigās lielākās mērķgrupas no bezdarbnieku kopskaita ir bezdarbnieki vecumā 50 gadi un vairāk – 41,1% un ilgstošie bezdarbnieki – 25,0%.

Tā kā minimālā alga 2018.gada 1.janvārī tika paaugstināta, bet bezdarba līmenis 2018.gadā ik mēnesi samazinās, tad var secināt, ka minimālās algas paaugstināšana būtiski neietekmēja bezdarba līmeni. Tomēr krasa minimālās algas paaugstināšana var izraisīt dažādus nevēlamus blakus efektus, piemēram, ēnu ekonomikas palielināšanos, respektīvi, aploksnēs izmaksāto algu palielināšanos un nelegāli nodarbināto darbinieku skaita palielināšanos. Saskaņā ar Valsts darba inspekcijas (VDI) datiem atklāto nelegāli nodarbināto personu skaits 2017.gadā ir nedaudz pieaudzis (1393), salīdzinājumā ar 2016.gadu (1344), kaut arī VDI apsekojumu skaits saistībā ar nelegālās nodarbinātības samazināšanu 2017.gadā bija mazāks, salīdzinot ar 2016.gadu.

**2.6. Plānotās izmaiņas nodokļu sistēmā (iedzīvotāju ienākuma nodokļa likmes, ar iedzīvotāju ienākuma nodokli neapliekamā minimuma, obligātās valsts sociālās apdrošināšanas iemaksu likmju izmaiņas)**

Attiecībā uz šobrīd aktuālo informāciju par iedzīvotāju ienākuma nodokļa sistēmu 2020.gadā, Finanšu ministrija informē, ka, ir ieviesta progresīva iedzīvotāju ienākuma nodokļa likme, kas 2020.gadā salīdzinoši ar 2019.gadu nemainās – ienākumam līdz 20 004 EUR gadā tiek piemērota iedzīvotāju ienākuma nodokļa likme 20% apmērā, ienākuma daļai, kas pārsniedz 20 004 EUR, bet nepārsniedz 62 800 EUR tiek piemērota iedzīvotāju ienākuma nodokļa likme 23% apmērā, bet ienākumam, kas pārsniedz 62 800 EUR tiek piemērota iedzīvotāju ienākuma nodokļa likme 31,4% apmērā.

Pamatojoties uz 2017.gada 24.maijā apstiprinātajām Valsts nodokļu politikas pamatnostādnēm 2018.-2021.gadam, normatīvajos aktos ir veiktas izmaiņas saistībā ar iedzīvotāju ienākuma nodokli, kas piemērojamas ar 2020.gadu:

* paaugstināts diferencētais neapliekamais minimums – ienākumam līdz 440 EUR mēnesī neapliekamais minimums – 250 EUR mēnesī. Savukārt, ienākumam no 440 EUR līdz 1200 EUR mēnesī neapliekamais minimums, kas aprēķināts atbilstoši formulai, pakāpeniski samazinās līdz pie ienākuma virs 1200 EUR mēnesī tas sasniedz 0 un vairs netiek piemērots;
* paaugstināts pensionāra neapliekamais minimums līdz 300 EUR mēnesī;
* paaugstināts atvieglojums par apgādībā esošu personu līdz 250 EUR mēnesī par apgādībā esošu personu.

Saskaņā ar valdības rīcības plānu Finanšu ministrija sadarbībā ar valdības sociālajiem un sadarbības partneriem līdz 2020.gada 31.maijam izstrādās nākamās vidēja termiņa valsts nodokļu politikas pamatnostādnes.

Piedāvājot paaugstināt minimālo algu, vienlaicīgi jāanalizē obligāto valsts sociālās apdrošināšanas iemaksu apmērs, lai nesamērīgi nepalielinātu darbaspēka izmaksas. Savukārt, palielinot neapliekamo minimumu, jāanalizē iedzīvotāju ienākumu nodokļa pārdale starp valsti un pašvaldībām.

Tomēr būtisks neto minimālās algas pieaugums ir iespējams, ja paaugstina gan bruto minimālo algu, gan neapliekamo minimumu.

Saskaņā ar Valsts sociālās apdrošināšanas aģentūras sniegtajiem datiem 2019.gada 1.ceturksnī, salīdzinot ar 2018.gada 1.ceturksni, ir pieaudzis to darba ņēmēju skaits, kuriem no darba ienākumiem tiek veiktas valsts sociālās apdrošināšanas obligātās iemaksas vidēji no 0,01 EUR līdz 430 EUR apmērā (minimālās algas apmērā) (skat. 11.tabulu). 2019.gada 1.ceturksnī sadalījumā pēc dzimumiem, nodarbināto sieviešu īpatsvars, kurām no darba ienākumiem tiek veiktas valsts sociālās apdrošināšanas obligātās iemaksas vidēji no 0,01 EUR līdz 430 EUR apmērā, sastāda 51,8% un nodarbināto vīriešu īpatsvars – 48,2%.

11.tabula

**Obligāti sociāli apdrošinātās personas (neieskaitot speciālajos režīmos nodarbinātos)**

|  |  |  |  |  |
| --- | --- | --- | --- | --- |
|  |  | **Sievietes** | **Vīrieši** | **Kopā** |
| **2019.gada 1.ceturksnis** | **kopā** | **438 968** | **409 252** | **848 220** |
| Vidējais veicamo iemaksu objekts ir **0,00 EUR** | 24 375 | 12 599 | 36 974 |
| Vidējais veicamo iemaksu objekts ir **0,01 - 430 EUR** (min.alga) | 99 184 | 87 080 | 186 264 |
| **2018.gada 1.ceturksnis** | **kopā** | **434 201** | **399 128** | **833 329** |
| Vidējais veicamo iemaksu objekts ir **0,00 EUR** | 25 000 | 11 536 | 36 536 |
| Vidējais veicamo iemaksu objekts ir **0,01 - 430 EUR** (min.alga) | 105 638 | 93 776 | 199 414 |
| ***% kopā*** | ***101,1*** | ***102,5*** | ***101,8*** |
| **2017.gada 1.ceturksnis** | **kopā** | **429 186** | **389 318** | **818 504** |
| Vidējais veicamo iemaksu objekts ir **0,00 EUR** | 25 752 | 11 280 | 37 032 |
| Vidējais veicamo iemaksu objekts ir **0,01 - 380 EUR** (min.alga) | 100 673 | 90 557 | 191 230 |
| ***% kopā*** | ***101,2*** | ***102,5*** | ***101,8*** |
| **2018.gada 2.ceturksnis** | **kopā** | **444 563** | **414 529** | **859 092** |
| Vidējais veicamo iemaksu objekts ir **0,00 EUR** | 25 044 | 10 088 | 35 132 |
| Vidējais veicamo iemaksu objekts ir **0,01 - 430 EUR** (min.alga) | 100 267 | 93 227 | 193 494 |
| **2017.gada 2.ceturksnis** | **kopā** | **439 534** | **404 501** | **844 035** |
| Vidējais veicamo iemaksu objekts ir **0,00 EUR** | 25 451 | 10 247 | 35 698 |
| Vidējais veicamo iemaksu objekts ir **0,01 - 380 EUR** (min.alga) | 96 082 | 91 612 | 187 694 |
| ***% kopā*** | ***101,1*** | ***102,5*** | ***101,8*** |
| **2018.gada 3.ceturksnis** | **kopā** | **450 737** | **421 659** | **872 396** |
| Vidējais veicamo iemaksu objekts ir **0,00 EUR** | 25 131 | 11 321 | 36 452 |
| Vidējais veicamo iemaksu objekts ir **0,01 - 430 EUR** (min.alga)) | 99 558 | 92 335 | 191 893 |
| **2017.gada 3.ceturksnis** | **kopā** | **445 151** | **411 724** | **856 875** |
| Vidējais veicamo iemaksu objekts ir **0,00 EUR** | 25 565 | 10 390 | 35 955 |
| Vidējais veicamo iemaksu objekts ir **0,01 - 380 EUR** (min.alga) | 96 735 | 90 314 | 187 049 |
| ***% kopā*** | ***101,3*** | ***102,4*** | ***101,8*** |
| **2018.gada 4.ceturksnis** | **kopā** | **439 992** | **411 584** | **851 576** |
| Vidējais veicamo iemaksu objekts ir **0,00 EUR** | 22 537 | 10 891 | 33 428 |
| Vidējais veicamo iemaksu objekts ir **0,01 - 430 EUR** (min.alga) | 93 808 | 86 433 | 180 241 |
| **2017.gada 4.ceturksnis** | **kopā** | **435 253** | **403 382** | **838 635** |
| Vidējais veicamo iemaksu objekts ir **0,00 EUR** | 23 002 | 9 833 | 32 835 |
| Vidējais veicamo iemaksu objekts ir **0,01 - 380 EUR** (min.alga) | 91 410 | 85 149 | 176 559 |
| ***% kopā*** | ***101,1*** | ***102,0*** | ***101,5*** |

Datu avots: Valsts sociālās apdrošināšanas aģentūra

*Personas, kurām veicamo iemaksu objektu summa ir 0,00* EUR*, visbiežāk saņem slimības pabalstu, atrodas bezalgas atvaļinājumā, atrodas bērna kopšanas atvaļinājumā utt.*

Labklājības ministrija neplāno 2020.gadā mainīt valsts sociālās apdrošināšanas obligāto iemaksu likmi. Valsts sociālās apdrošināšanas obligāto iemaksu likme, ja darba ņēmējs ir apdrošināts visiem sociālās apdrošināšanas veidiem, ir 35,09%, no kuriem 24,09% maksā darba devējs un 11% – darba ņēmējs. 1% no kopējās obligāto iemaksu likmes tiek novirzīts veselības aprūpes pakalpojumu finansēšanai.

**2.7. Minimālās algas paaugstināšanas un ēnu ekonomikas raksturojums Baltijas valstīs**

Ēnu ekonomika 2018.gadā pieaugusi visās trijās Baltijas valstīs, Latvijā ar rādītāju 24,2% no iekšzemes kopprodukta, Lietuvā – 18,7%, bet Igaunijā – 16,7%. Gada laikā ēnu ekonomikas apjoms Latvijā pieauga par 2,2 procentpunktiem, Lietuvā pieaudzis par 0,5 procentpunktiem, bet Igaunijā samazinājies par 1,5 procentpunktiem.

Visās trīs Baltijas valstīs nozīmīgākā ēnu ekonomikas komponente 2018.gadā ir „aplokšņu algas”, kas Latvijā veido 43,5% no kopējās ēnu ekonomikas, bet Igaunijā un Lietuvā attiecīgi 54,5% un 43,2%. Ienākumu neuzrādīšana, ko uzņēmēji slēpj no valsts, ir relatīvi līdzīga Latvijā un Lietuvā (attiecīgi 35,2% un 41,2%), bet mazāka Igaunijā (26,8%). Savukārt darbinieku neuzrādīšanas apjoms Lietuvā un Igaunijā 2018.gadā samazinājās, salīdzinājumā ar 2017.gada līmeni: 15,6% Lietuvā (17,8% - 2017.gadā) un 18,7% Igaunijā (21,2% - 2017.gadā), bet Latvijā pieauga – 21,3% (17,4% - 2017.gadā).

Minimālās algas paaugstināšana mazinās to darba devēju skaitu, kas veic “aplokšņu algu maksājumus”, tādējādi nodrošinot līdzvērtīgu izmaksu konkurenci starp darba devējiem, kas par tādu pašu darbu tajā pašā nozarē neveica “aplokšņu algu” maksājumus un tiem, kas veica.

Latvijas Darba devēju konfederācija (LDDK) uzskata, ka ēnu ekonomikas galvenais cēlonis bieži vien ir nestabila nodokļu politika, pārāk liels administratīvais slogs un citas neskaidrības. LDDK ieskatā, atstājot minimālo algu ģenerālvienošanās un nozaru ziņā, tas būtu daudz efektīvāk, nekā minimālās algas paaugstināšana valstī.

Katru gadu visās Baltijas valstīs tiek pakāpeniski paaugstināta minimālā alga. Sākot ar 2018.gada 1.janvāri Latvijā tika paaugstināta minimālā alga no 380 EUR līdz 430 EUR. 2019.gadā Latvijā minimālā alga netika paaugstināta, bet salīdzinājumā ar pārējām Baltijas valstīm, Igaunijā sākot ar 2019.gada 1.janvāri paaugstināja minimālo algu no 500 EUR līdz 540 EUR, bet Lietuvā paaugstināja minimālo algu no 400 EURlīdz 555 EUR. (skat. 12.tabulu).

12.tabula

**Minimālā alga un ēnu ekonomikas līmenis no IKP Baltijas valstīs**

**2016., 2017. un 2018.gadā, EUR**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Minimālā alga 2016.gada 1.janvārī** | **Ēnu ekonomikas līmenis no IKP 2016.gadā, %** | **Minimālā alga 2017.gada 1.janvārī** | **Ēnu ekonomikas līmenis no IKP 2017.gadā, %** | **Minimālā alga 2018.gada 1.janvārī** | **Ēnu ekonomikas līmenis no IKP 2018.gadā, %** | **Ēnu ekonomikas komponente „aplokšņu algas” 2018.gadā, %** | **Minimālā alga 2019.gada 1.janvārī** |
| **Latvija** | 370 | 20,7 | 380 | 22,0 | 430 | 24,2 | 43,5 | 430 |
| **Igaunija** | 430 | 15,4 | 470 | 18,2 | 500 | 16,7 | 54,5 | 540 |
| **Lietuva** | 350 | 16,5 | 380 | 18,2 | 400 | 18,7 | 43,2 | 555 |

Datu avots: Eurostat dati, 2018, “SSE Riga” pētījuma “Ēnu ekonomikas indekss Baltijas valstīs 2009.–2017.gadā” dati, Jaunākais SSE Riga (Stockholm School of Economics in Riga) “Ēnu ekonomikas indekss Baltijas valstīs”

Ar 2020.gada 1.janvāri Igaunija plāno paaugstināt minimālo algu no 540 EUR līdz 578 EUR mēnesī. Par to paziņoja Igaunijas Darba devēju savienība un Centrālā arodbiedrību savienība, kas vienojušās par minimālās algas pieaugumu 2020.gadā. Lēmums par minimālās algas pieaugumu vēl jāapstiprina Igaunijas valdībā.

**2.8. Minimālā darba alga un tās noteikšanas modeļi Austrumeiropas valstīs**

Minimālās algas pieaugums laika posmā no 2016.gada līdz 2019.gadam ir novērojams astoņās Austrumeiropas valstīs, vienīgi Latvijā 2019.gadā minimālā alga netika paaugstināta (skat. 13.tabulu).

13.tabula

**Minimālā mēneša darba alga salīdzināmās situācijās Baltijas valstīs un citās Austrumeiropas valstīs 2016., 2017., 2018. un 2019.gada janvārī, EUR**

|  | **2016.gada 1.janvāris** | **2017.gada 1.janvāris** | **2018.gada 1.janvāris** | **2019.gada 1.janvāris** | **Vidējā neto darba alga 2018.gadā** | **2019.gada minimālā alga % no vidējās neto darba algas** |
| --- | --- | --- | --- | --- | --- | --- |
| **Latvija** | 370 | 380,00 | 430 | 430 | 738 | 61,2 |
| **Igaunija** | 430 | 470,00 | 500 | 540 | 957 | 52,9 |
| **Lietuva** | 350 | 380,00 | 400 | 555 | 693 | 62,8 |
| **Ungārija** | 358 | 412,91 | 445 | 464 | 635 | 71,5 |
| **Slovākija** | 405 | 435,00 | 480 | 520 | 748 | 63,6 |
| **Bulgārija** | 215 | 235,62 | 261 | 286 | 457 | 64,3 |
| **Čehijas Republika** | 367 | 407,64 | 478 | 519 | 873 | 57,3 |
| **Polija** | 430 | 454,52 | 503 | 523 | 784 | 66,9 |

Datu avots: Eurostat dati, 2017

**3. Minimālās algas paaugstināšanai nepieciešamās izmaiņas budžeta ieņēmumos un izdevumos**

Finanšu ministrija veica provizorisku papildu nepieciešamā finansējuma aprēķina variantu atbilstoši minimālās algas paaugstināšanai no 430 EUR līdz 500 EUR sākot ar 2020.gada 1.janvāri.

Aprēķini saistībā ar minimālās darba algas palielināšanu tiek veikti, pamatojoties uz Centrālās statistikas pārvaldes datiem par *“Nodarbināto skaita sadalījumu pa algu diapazoniem”,* Valsts kancelejas datiem par papildu nepieciešamo finansējumu atlīdzībai un atalgojumam valsts sektorā nodarbinātajiem, Labklājības ministrijas, Izglītības un zinātnes ministrijas, Kultūras ministrijas un Tieslietu ministrijas datiem par nepieciešamo finansējumu izdevumiem, kas saistīti ar minimālās algas paaugstināšanu (mērķdotācijām, asistentiem, uzturlīdzekļiem, kompensācijām).

Finanšu ministrijas aprēķinātā izmaiņu ietekme uz valsts un pašvaldību budžetiem norādīti tālāk esošajā tabulā.

**Par papildus nepieciešamajiem izdevumiem un ieņēmumiem valsts budžetā 2020.gadā\*,** *euro*

|  |  |
| --- | --- |
|  | ***Min.alga* 500 *euro*** |
| **1. Izmaiņas valsts budžeta ieņēmumos:** | **39 429 000** |
| 1.1. valsts pamatbudžets; | 6 965 000 |
| 1.2. speciālais budžets (bez fond.iemaksām); | 22 189 000 |
| 1.3. pašvaldību budžets | 10 275 000 |
| **2. Izmaiņas valsts budžeta izdevumos:** | **-34 431 000** |
| 2.1. valsts pamatbudžets; | -17 056 000 |
| 2.2. speciālais budžets; | 0 |
| 2.3. pašvaldību budžets | -17 375 000 |
| **3. Finansiālā ietekme:** | **4 988 000** |
| 3.1. valsts pamatbudžets; | -10 091 000 |
| 3.2. speciālais budžets (bez fond.iemaksām); | 22 189 000 |
| 3.3. pašvaldību budžets | -7 100 000 |
| **4. Detalizēts ieņēmumu un izdevumu aprēķins:****4.1.** Aprēķini tiek veikti sadalījumā pa nodarbinātajām personām pēc saspiestās vērtības skalas (bez mēnešalgu paaugstināšanas virs plānotās minimālās mēneša darba algas) pa sektoriem:- pašvaldībās un to padotības iestādēs 27 133 cilvēki;- privātajā sektorā un sabiedriskā sektora komercsabiedrībās 192 269 cilvēki;- budžeta iestādēs 2 742 cilvēks.**4.2.** Aprēķinos vidēji tiek palielināts darba algas apjoms *euro* vērtībā sadalījumā pa nodarbināto algu diapazoniem. Tiek samazināts strādājošo skaits darba algu diapazonā līdz pašreizējai minimālajai mēneša darba algai (380 *euro* mēnesī), jo šajā kategorijā liela daļa nodarbināto strādā uz pusslodzi, kā arī pastāv biežākas “aplokšņu algas” izmaksas risks, un privātajā sektorā un sabiedriskā sektora komercsabiedrībām līdz plānotajai minimālai algai atsevišķu reģionu uzņēmumu konkurētspējas dēļ.**4.3.** Minimālās mēneša darba algas palielināšana rada mājsaimniecību rīcībā lielākus ieņēmumus, kā rezultātā tiek vairāk tērēts patēriņa precēm. Tādēļ aprēķinā tiek ņemts vērā iegūtais pozitīvais atgriezeniskais efekts budžetā no PVN.**4.4.** IIN ieņēmumi tiek procentuāli sadalīti pa budžeta veidiem – pamatbudžetam 20% un pašvaldību budžetiem 80% apmērā. |

*\* aprēķini šobrīd ir indikatīvi un budžeta sagatavošanas procesā*

*\*\* iemaksas valsts fondēto pensiju shēmā netiek iekļautas budžeta ieņēmumos*

Datu avots: Finanšu ministrijas aprēķini

03.10.2019.